Predkladacia správa

V súlade s platnou Dohodou medzi vládou Československej socialistickej republiky a vládou Poľskej ľudovej republiky z 10. 12. 1982 o činnosti kultúrnych a informačných stredísk (príloha č.1) schválila vláda Poľskej republiky uznesením č. 95/2003 zo dňa 4. apríla 2003 zmenu v článku 8, v odseku 2 tejto Dohody, ktorá sa vzťahuje na vypustenie textu o uhrádzaní parkovného (príloha č.2).

Pôvodné znenie textu článku 8, odsek 2 Dohody je nasledovné:
„Prijímajúci štát uhrádza nájomné a výdavky za kúrenie a vodu, poplatky za čistenie ulice,  za odvoz odpadkov, za vetranie a parkovanie“.    
     
Nové znenie článku 8, odsek 2 Dohody z r.1982  je:
„Prijímajúci štát uhrádza nájomné a výdavky za kúrenie a vodu, poplatky za čistenie ulice, za odvoz odpadkov a za vetranie“.

Poľská strana na základe poverenia vlády PR informovala o prijatej zmene v Dohode verbálnou nótou č DPT.II-15-2002/ME/108 zo dňa 16. apríla 2003 (príloha č. 3) a verbálnou nótou č. DPT-II-52-11-2002/MP/265 zo dňa 29. augusta 2003 (príloha č. 4), v ktorých navrhuje uzavrieť Dohodu medzi vládou PR a vládou SR o zmene Dohody medzi vládou Poľskej ľudovej republiky a vládou Československej socialistickej republiky o činnosti kultúrnych inštitútov a informačných stredísk zo dňa 10. 12. 1982 prostredníctvom výmeny nót.

Slovenská strana, vychádzajúc zo skutočnosti, že Slovenský inštitút vo Varšave platí za kartu vjazdu k sídlu inštitútu iba 11 Pln za rok (v prepočte je to finančná čiastka 100 Sk), zatiaľ čo MZV SR  uhrádza parkovné pre Poľský inštitút v Bratislave finančnú čiastku vo výške 52.360 Sk za rok, sa rozhodla pristúpiť k schváleniu zmeny v článku 8 predmetnej Dohody. Dohoda ako celok zostáva naďalej v platnosti.

Uvedenou zmenou v článku 8 Dohody o činnosti kultúrnych inštitútov sa ušetrí ročne cca 52.360 Sk zo štátneho rozpočtu SR. Materiál má pozitívny finančný vplyv na štátny rozpočet a nemá ekonomický a environmentálny vplyv, ani vplyv na zamestnanosť a podnikateľské prostredie.

Predkladaný materiál bol vypracovaný s cieľom dosiahnutia reciprocity v súčasne platnej medzivládnej dohode o činnosti kultúrnych inštitútov. Materiál bol predmetom medzirezortného pripomienkového konania.